MICRO มั่นใจ Q2 โตต่อ! ตั้งเป้าปีนี้พอร์ตสินเชื่อโต 30% แตะ 4 พันลบ. ตามแผนขยายสาขา
MICRO มั่นใจ Q2 โตต่อ! ตั้งเป้าปีนี้พอร์ตสินเชื่อโต 30% แตะ 4 พันลบ. ตามแผนขยายสาขาเป็น 16 แห่งปีนี้ ส่วนปี 65 ขยายเป็น 20 แห่ง คาดพอร์ตสินเชื่อแตะ 5,000 ล้านบาท
1 มิ.ย. 2564

นายกานต์ดนัย ชลสุวัฒน์ รองกรรมการผู้จัดการด้านบัญชีและการเงิน บริษัท ไมโครลิสซิ่ง จำกัด (มหาชน) หรือ MICRO นำเสนอข้อมูลภาพรวมธุรกิจบริษัทและสรุปผลประกอบการไตรมาส 1/2564 สิ้นสุด 31 มี.ค.2564 รวมทั้งแผนธุรกิจในปี 2564 ในงานบริษัทจดทะเบียนพบผู้ลงทุน (Opportunity Day) จัดโดยตลาดหลักทรัพย์แห่งประเทศไทย ในวันที่ 28 พ.ค.2564
สำหรับ MICRO ดำเนินธุรกิจให้บริการสินเชื่อเช่าซื้อรถบรรทุกมือสอง และสินเชื่อประเภทอื่นที่มีรถบรรทุกมือสองเป็นหลักประกัน โดยผลการดำเนินงานไตรมาส 1/2564 ที่ผ่านมาภาพรวมอุตสาหกรรมรถมือหนึ่งและรถมือสองการจดทะเบียนขนส่งทางบกจำนวนการโอนรถค่อนข้างสูง ทั้งในส่วนของป้ายแดงและรถมือสองเมื่อเทียบกับปีก่อน โดยการโอนรถในไตรมาส 1/2564 อยู่ที่ประมาณ 6 พันกว่ารายสูงกว่าปีก่อน สำหรับการโอนรถในกรมขนส่งอยู่ที่ประมาณ 2 หมื่นล้านบาทต่อปี ส่วนการโอนรถในไตรมาส 1/2564 อยู่ที่ประมาณ 6 พันกว่าล้านสูงกว่าปีก่อน
สำหรับผลประกอบการไตรมาส 1/2564 รายได้รวมอยู่ที่ 138.4 ล้านบาท เติบโต 38.4% เทียบไตรมาส 1/2563 อยู่ที่ 100 ล้านบาท ส่วนกำไรสุทธิอยู่ที่ 51.27 ล้านบาท เพิ่มขึ้น 75% จากไตรมาส 1/2563 อยู่ที่ 29.3 ล้าน ซึ่งปัจจัยการเติบโตมาจากการเติบโตของพอร์ตสินเชื่อเช่าซื้อของบริษัทรวมทั้งรายได้ค่าบริการและค่าธรรมเนียมจากประกันรถและประกันคุ้มครองวงเงินสินเชื่อซึ่งเพิ่มขึ้นจากยอดปล่อยสินเชื่อที่เติบโตขึ้น
โดยยอดพอร์ตสินเชื่อสินไตรมาส 1/2564 บริษัทมีพอร์ตสินเชื่อรวมอยู่ที่ 2,837 ล้านบาท จำนวนสัญญาอยู่ที่ประมาณ 5,000 สัญญา และมีลูกค้าประมาณ 3,900 ราย โดยในสัดส่วนรถที่ปล่อยจะอยู่ในรถสิบล้อประมาณ 44% และอยู่ในรถหกล้อประมาณ 31% และส่วนรถหัวลากประมาณ 11% และในส่วนอื่นๆรถพ่วงก็อยู่ประมาณ 10%
ส่วนแนวโน้มธุรกิจในช่วงไตรมาส 2/2564 คาดว่าจะเติบโตใกล้เคียงกับไตรมาสแรกที่ผ่านมา ถึงแม้ในช่วงนี้จะมีสถานการณ์แพร่ระบาดของโควิด-19 ระลอกที่ 3 แต่บริษัทฯมีนโยบายการปล่อยสินเชื่อโดยคัดลูกหนี้ที่มีคุณภาพเข้ามา และมีความตั้งใจควบคุมหนี้ที่ไม่ก่อให้เกิดรายได้ (NPL) โดยในปัจจุบันยังสามารถควบคุม NPL ให้อยู่ที่ระดับ 3.6% และในปี 65 ตั้งเป้าจะควบคุมให้น้อยกว่า 3% จากการควบคุมและคัดกรองสินเชื่อที่มีประสิทธิภาพ
ด้านการขยายสาขาในปัจจุบันบริษัทมีสาขาทั้งหมด 14 สาขา และสาขาที่ 15 และ 16 คาดว่าจะเปิดในช่วงไตรมาส 2/2564 โดยมองว่าจะเปิดในภาคเหนือหนือและภาคตะวันออกเฉียงเหนือ โดยจะเน้นในจุดที่มีเติบโตค่อนข้างดีเป็นกลุ่มที่มีเต้นท์รถค่อนข้างมาก และมีการขยายธุรกิจใหม่ โดยสาขาที่ทำรายได้ที่ดีอยู่ในโซนภาคกลางแถวจังหวัดนครปฐมประมาณ 20% ของพอร์ต
สำหรับแผนธุรกิจในปี 2564 บริษัทยังคงเป้าพอร์ตสินเชื่อเติบโต 30% หรือราว 3,500-4,000 ล้านบาท จะเน้นขยายพอร์ตสินเชื่อโดยเน้นไปที่เป็นการเพิ่มพนักงานสินเชื่อหน้าบ้าน และแผนขยายสาขาเพิ่มในปีนี้ อีกทั้งมีแผนขยายสาขาเป็น 20 แห่ง ในปี 2565 เพื่อให้สามารถบริการลูกค้าครอบคลุมทั่วประเทศส่วนการเปิดสาขายังลดต้นทุนในการเดินทางของพนักงาน จากเดิมหนึ่งสาขาะดูแลลูกค่า 4-5 จังหวัด ซึ่งจะช่วยเพิ่มประสิทธิภาพในการปล่อยสินเชื่อให้มีมากขึ้น โดยแผนทั้งหมดคาดว่าจะทำให้พอรต์สินเชื่อในปี 2565 เพิ่มเป็น 5,000 ล้านบาท
นอกจากนี้นี้บริษัทฯได้ขออนุมัติวงเงินจากผู้ถือหุ้นสำหรับการออกหุ้นกู้จำนวน 2,000 ล้านบาท ล่าสุดได้เสนอขายหุ้นกู้จำนวน 500 ล้านบาท อายุ 2 ปี อัตราดอกเบี้ยร้อยละ 5.55 โดยบริษัทฯได้รับการจัดอันดับเครดิตองค์กร ที่ BB+ แนวโน้ม Stable จากทริสเรทติ้ง
โดยจะนำไปใช้เป็นเงินทุนขยายธุรกิจสินเชื่อเช่าซื้อของบริษัท จำนวน 300 ล้านบาท และชำระคืนเงินกู้ยืมจากสถาบันการเงิน จำนวน 200 ล้านบาท เปิดให้จองซื้อในระหว่างวันที่ 24 – 25 พฤษภาคม 2564 และ 27 พฤษภาคม 2564 ที่ผ่านมา โดยมี บริษัทหลักทรัพย์ เอเซีย พลัส จำกัด เป็นผู้จัดการการจัดจำหน่ายหุ้นกู้ และเป็นผู้แทนผู้ถือหุ้น ซึ่งได้รับการตอบที่ดีจากนักลงทุนรายใหญ่และนักลงทุนสถาบัน